ORDE do 26 de xullo de 2005 de aprobación definitiva da modificación puntual das normas subsidiarias de planeamento municipal de Arteixo (A Coruña), no ámbito das unidades de actuación 5 e 8 e paseo fluvial. (Expediente AC-05012).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 07/09/2005

1. O planeamento urbanístico vixente no municipio de Arteixo (A Coruña) son as normas subsidiarias de planeamento municipal (desde agora NN.SS.) aprobadas definitivamente o 23 de marzo de 1995. Non obstante, é preciso ter en conta que o concello de razón está a tramitar un proxecto de Plan Xeral de Ordenación Municipal adaptado á vixente lexislación urbanística; nese proceso, en que non consta que se producise a aprobación inicial, esta consellería emitiu, o 29 de xuño de 2004, o informe preceptivo e previo á aprobación inicial sinalado no artigo 85.1º da vixente Lei 9/2002, do 30 de decembro, de ordenación urbanística e protección do medio rural de Galicia (DOG números 252 e 254, do 31 de decembro de 2002 e de 2004, respectivamente) (desde agora Louga).
En relación coa tramitación, o documento que agora se analiza sinala que, en desenvolvemento das NN.SS., o concello tramitou dous plans especiais de reforma interior, aprobados provisionalmente o 19 de agosto e o 16 de setembro de 2003, que contan co informe desta consellería, con carácter previo á súa aprobación definitiva, no sentido de que era necesario tramitalos como modificación puntual das ditas NN.SS.
2. A modificación que se analiza, na cal se manteñen as actuais edificabilidades e que se estende a un ámbito de 45.827,71 m, que afecta as unidades de actuación 5 e 8 e tamén ao contorno de zonas verdes do paseo fluvial, ten por obxecto a localización de equipamentos dotacionais e a reordenación das zonas verdes previstas mediante a modificación parcial destas dentro do ámbito, a racionalización e supresión de parte da vía prevista e a localización de novas reservas dotacionais.
3. O contido da proposta (punto 2 da memoria), que resulta axeitado nos seus fins de mellora urbanística, responde ás seguintes consideracións:
a) Mellor disposición das zonas verdes, potenciando a disposición dos espazos de uso público e percorridos peonís, acompañado dunha mellor disposición dos volumes edificables.
b) Unha mellor estruturación da vía interior das unidades de actuación, racionalizando e simplificando o seu trazado.
c) Dotar o espazo do paseo fluvial dunhas características axeitadas para ser utilizado como espazo social e urbano, completando os seus usos con novo equipamento comunitario.
d) Mellorar a ordenación das unidades de actuación e, en especial, da UA-8 na cal se poderán realizar as previsións dotacionais das normas subsidiarias vixentes.
4. A modificación proposta comporta as seguintes alteracións do planeamento:
a) Na unidade de actuación UA-5:
1. Ámbito: prodúcese un axuste da superficie do ámbito que, segundo medición sobre a cartografía e parcelario actualizado, pasa de 10.900 m a 12.032,51 m.
2. Cesións de zonas verdes e equipamentos: prodúcese unha variación, cun incremento de 2.989,74 m, ao pasar dos 800 m previstos nas NN.SS. a 3.789,74 m.
3. Ordenanzas de edificación residencial: mantense a ordenanza vixente denominada URME, con 1,2 m/m en baixo, tres plantas e baixo cuberta.
b) Na unidade de actuación UA-8:
1. Ámbito: prodúcese un axuste da superficie que, segundo a medición sobre cartografía e parcelario actualizado, pasa de 6.550 m a 6.404,20 m.
2. Cesións de zonas verdes e equipamentos: prodúcese a localización real de zonas dotacionais previstas nas NN.SS., establecendo a ordenación adecuada para a obtención dos 2.158,18 m necesarios.
3. Ordenanzas de edificación residencial: mantense a vixente ordenanza denominada URME, con 1,2 m/m en baixo, tres plantas e baixo cuberta.
c) No parque urbano: introduce a cualificación dotacional de dous equipamentos, un público e outro privado de 2.880 m (templos e casas parroquiais).
d) Zonas verdes: proponse un cambio de zonas verdes ou espazos libres mesmo cando se incrementa a súa superficie en 395,44 m.
5. O documento xustifica o cumprimento das reservas de equipamento establecidas no artigo 47 da Louga, tanto para sistemas xerais como locais, e detalla (punto 6 do documento) as superficie dos ámbitos afectados e os pertencentes a cada tipo de dotación así como o citado incremento de zonas verdes.
6. De conformidade co disposto na dita disposición transitoria primeira 1 g) da Louga, as modificacións do planeamento vixente no momento da entrada en vigor desta lei débense axustar ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas se suxeitarán
ás mesmas disposicións enunciadas para a súa tramitación e aprobación, sen prexuízo de que tamén se deban cumprir as demais condicións e trámites que para o efecto prevé a dita lei en razón ás pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 85.1º da Louga) da Consellería de Política Territorial, Obras Públicas e Vivenda, emitíndose o 6 de marzo de 2005 con sinalamento de observacións ao proxecto daquela presentado, e que se cumpriu co contido do actual documento aprobado provisionalmente.
b) A seguir, o Pleno da Corporación, en sesión do 26 de maio de 2005, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados o 3 de xuño do dito ano nos xornais La Voz de Galicia e El Ideal Gallego, así como no número 108 do Diario Oficial de Galicia correspondente ao 7 de igual mes e ano, co resultado que figura no expediente, e despois aprobada provisionalmente polo Pleno do Concello na súa sesión do 14 de xullo de 2005.
c) Constan no expediente a emisión dos seguintes informes sectoriais favorables: do xefe do Servizo de Tramitación Técnico-Administrativa do organismo autónomo Augas de Galicia do 23 de xuño de 2005, e do xefe do Servizo da Delegación Provincial na Coruña da Consellería de Medio Ambiente, emitido o 27 de igual mes e ano, sinalando ademais unha serie de recomendacións.
d) Así mesmo, constan no expediente o informe conxunto e favorable da arquitecta e da secretaria municipais emitido o 11 de xullo de 2005.
e) A Comisión Superior de Urbanismo de Galicia, en sesión do 19 de xullo de 2005, emitiu informe favorable sobre o expediente para os efectos do previsto no artigo 94.4º da Louga.
7. No que atinxe á relación entre esta modificación e o proceso de tramitación do novo Plan Xeral de Ordenación Municipal adaptado á vixente lexislación urbanística, xa principiado polo concello, cómpre reiterar a advertencia recollida no xa citado informe desta consellería, do 6 de marzo de 2005 (previo á aprobación inicial), en que se deixaba constancia da necesidade de ter presente o indicado no artigo 94.2º e 4º da Louga no sentido de que non se poden formular novas modificacións do planeamento vixente, neste caso as ditas NN.SS., durante a tramitación dun Plan Xeral de Ordenación Municipal ou da súa revisión; é dicir, desde o momento da aprobación inicial ata a aprobación definitiva do novo plan, agás naqueles supostos previstos no referido artigo.
8. De conformidade co disposto nos artigos 93 e 94.4º da Louga, a competencia para a aprobación definitiva das modificacións do planeamento que comporten unha alteración das zonas verdes ou espazos libres públicos correspóndelle ao conselleiro competente en materia de urbanismo e ordenación do territorio, logo de informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 19 de xullo de 2005.
Consonte isto, e en consonancia co establecido na Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como por proposta da Dirección Xeral de Urbanismo desta mesma data,
DISPOÑO:
Artigo 1º
Aprobar definitivamente a modificación puntual das normas subsidiarias de planeamento municipal de Arteixo (A Coruña) no ámbito das unidades de actuación 5 e 8 e paseo fluvial que fora aprobada provisionalmente polo concello de razón o 14 de xullo de 2005.
Artigo 2º
De conformidade co disposto no artigo 92 da Lei 9/2002, do 30 de decembro, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e as ordenanzas desta modificación aprobada definitivamente no correspondente BOP.
Disposición derradeira
Segundo o disposto no artigo 85.9º da Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de xullo de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
AXENCIA PARA A CALIDADE DO SISTEMA UNIVERSITARIO
DE GALICIA